Na osnovu člana 23. Zakona o ministarstvima i drugim organima uprave Tuzlanskog kantona-prečišćeni tekst („Službene novine Tuzlasnkog kantona“, broj: 10/18) i člana 7. stav (4) Odluke o utvrđivanju uslova, kriterija i postupka za raspodjelu sredstava za oblast tjelesna kulture i sporta za 2019. godinu, broj: 02/1-14-11128-1/10 od 03.06.2019. godine, Ministarstvo za kulturu, sport i mlade Tuzlanskog kantona, *raspisuje*

**JAVNI POZIV**

**za sufinansiranje programa/projekata sportskih organizacija**

**u oblasti tjelesne kulture i sporta za 2019. godinu**

**I**

 **Predmet Javnog poziva**

Predmet Javnog poziva je prikupljanje prijava za odabir korisnika sredstava utvrđenih u Budžetu Tuzlanskog kantona za 2019. godinu, na potrošačkj jedinici 32010002 - „Tjelesna kultura i sport“ (u daljem tekstu: Sredstva) u ukupnom iznosu od 392.808,00 KM (slovima: tristotinedevedesetdvijehiljadeosamstotinaosam i 00/100 KM), planirana na ekonomskom kodu 614300 - Tekući transferi neprofitnim organizacijama u iznosu od od 362.808,00 KM (slovima: tristotinešezdesetdvijehiljadeosamstotinaosam i 00/100 KM) i na ekonomskom kodu 614400 - Subvencije javnim preduzećima u iznosu od 30.000,00 KM (slovima: tridesetiljada i 00/100 KM).

**II**

 **Namjena Sredstava**

Sredstva se dodjeljuju za realizaciju programa/projekata sportskih organizacija koji se odnose na:

1. vrhunski sport,
2. kvalitetni sport,
3. sport lica sa invaliditetom,
4. tjelesne aktivnosti i sportske igre koje okupljaju veliki broj djece i omladine, s ciljem pravilnog razvoja i unapređivanja zdravlja,
5. finansiranje nabavke neophodnih sportskih rekvizita, sportske opreme za razvoj školskog sporta i pripremu školskih ekipa za nastup na sportskim takmičenjima i studentske omladine Tuzlanskog kantona,
6. sportski odgoj i obrazovanje,
7. zdravstvenu zaštitu sportista,
8. pružanje usluga korištenja objekata na ime trenažnog procesa u oblasti sporta,
9. organizaciju sportskih manifestacija.

**III**

**Pravo na dodjelu Sredstava**

 Pravo na dodjelu Sredstava imaju sljedeće sportske organizacije i druge pravne osobe koje se bave sportskom djelatnošću:

1. sportski klubovi (amaterski i profesionalni),
2. sportska društva,
3. školska sportska društva grada/općine i kantona,
4. kantonalni i gradski/općinski sportski/granski savezi,
5. udruženja stručnih lica osposobljenih za rad u sportu,
6. udruženja sportske rekreacije,
7. javne ustanove koje pružaju usluge korištenja objekata na ime trenažnog procesa,
8. javna preduzeća za proizvodnju, promet i usluge u oblasti sportaosnovana u skladu sa Zakonom o javnim preduzećima,
9. sportski klubovi lica sa invaliditetom (amaterski i profesionalni),
10. sportska društva lica sa invaliditetom,
11. kantonalni i gradski/općinski sportski/granski savezi lica sa invaliditetom,
12. i druga udruženja koja se prema svojim registrovanim djelatnostima bave sportom.

IV

 **Uslovi za dodjelu Sredstava**

 (1) Sportske organizacije i druge pravne osobe koje se bave sportskom djelatnošću iz tačke III Javnog poziva mogu kandidovati svoj program/projekat ako ispunjavaju sljedeće uslove:

1. da imaju sjedište u Tuzlanskom kantonu,
2. da su registrovane u skladu sa zakonom,
3. da su izmirile svoje obaveze po osnovu poreza i obaveznih doprinosa ili imaju zaključen sporazum o odgođenom plaćanju sa nadležnom poreskom upravom, koji se izvršava na način utvrđen tim sporazumom,
4. da za predloženi program/projekat nisu dobili sredstva sa drugih budžetskih pozicija Budžeta Tuzlanskog kantona u 2019.godini,
5. da se projekat realizuje u 2019. godini,
6. da se programi/projekti sportskih organizacija koje se takmiče u ligaškom i/ili kup sistemu takmičenja odnose na proljetnu polusezonu 2018/2019 godinu i/ili jesenju polusezonu 2019/2020. godinu.

 (2) Programi/projekti sportskih organizacija, kojima su dodijeljena sredstva iz Budžeta Tuzlanskog kantona u 2017. i 2018. godini sa pozicije „Tjelesna kultura i sport“, a koje nisu podnijele narativni i finansijski izvještaj o namjenskom utrošku dodijeljenih sredstava i koje nisu opravdale namjenski utrošak dodijeljenih sredstava biće odbačene i neće se uzeti u razmatranje.

 (3) Izuzetno, Sredstva se mogu dodijeliti sportskim organizacijama iz tačke III Javnog poziva sa sjedištem van područja Tuzlanskog kantona, izuzev javnim preduzećima za proizvodnju, promet i usluge u oblasti sporta, koje su registrovane na teritoriji Bosne i Hercegovine, ako se radi o programima/projektima od interesa za Tuzlanski kanton, što će se cijeniti u svakom konkretnom slučaju..

**V**

 **Kriteriji za dodjelu Sredstava**

1. Vrednovanje, odnosno sufinansiranje programa/projekata sportskih organizacija pod a), b), c), d), e), f), i), j), k) i l) iz tačke III Javnog poziva vrši se na slijedeći način:
2. **vrhunski i kvalitetni sport** (vrednuju se i sufinansiraju takmičenja u okviru internacionalnih i državnih saveza članica IOC-a i Sport Accorda)

Sufinansiraju se programi/projekti koji se odnose na:

1. **Vrhunski sport (kolektivni sportovi)**
* pripreme i učešće na međunarodnom ligaškom takmičenju u organizaciji krovnih međunarodnih sportskih asocijacija, te olimpijskim igrama (juniorska ili seniorska konkurencija).
1. **Vrhunski sport (pojedinačni sportovi)**
* pripreme i učešće na olimpijskim igrama; svjetskim, evropskim i balkanskim prvenstvima; mediteranskim igrama; (juniorska ili seniorska konkurencija).
1. **Kvalitetni sport (kolektivni sportovi)**
* pripreme i učešće u prva dva najviša ranga takmičenja organizovanim na nivou BiH (seniorska konkurencija),
* pripreme i učešće u najvišem rangu takmičenja organizovanom na nivou BiH (omladinske uzrasne kategorije).
1. **Kvalitetni sport (pojedinačni sportovi)**
* pripreme i učešće na pojedinačnom prvenstvu BiH ili drugom sličnom prvenstvu, koje osigurava plasman u reprezentaciju BiH.
1. **Kandidovani programi/projekti iz ailneje 1) do 4) tačke a) ovog stava vrednuju se kroz sljedeće kriterije:**
* rezultati ostvareni u protekloj takmičarskoj sezoni (olimpijske igre; svjetsko, evropsko i balkansko prvenstvo; mediteranske igre; prvenstvo BiH; Kup BiH),
* složenost sistema takmičenja,
* dužina trajanja sezone,
* tradicija,
* masovnost.

1. **sport za lica sa invaliditetom**

Sufinansiraju se programi/projekti koji se odnose na:

1. **Vrhunski sport (kolektivni sportovi)**
* pripreme i učešće na međunarodnom ligaškom takmičenju u organizaciji krovnih međunarodnih sportskih asocijacija.
1. **Vrhunski sport (pojedinačni sportovi)**
* pripreme i učešće na paraolimpijskim igrama; specijalnim olimpijadama; svjetskim, evropskim i balkanskim prvenstvima.
1. **Kvalitetni sport (kolektivni sportovi)**
* pripreme i učešće u prva dva najviša ranga takmičenja organizovanim na nivou BiH.
1. **Kvalitetni sport (pojedinačni sportovi)**
* pripreme i učešće na pojedinačnom prvenstvu BiH ili drugom sličnom prvenstvu koje osigurava plasman u reprezentaciju BiH.
1. **Kandidovani programi/projekti iz ailneje 1) do 4) tačke b) ovog stava vrednuju se kroz sljedeće kriterije:**
* rezultati ostvareni u protekloj takmičarskoj sezoni (paraolimpijske igre; specijalne olimpijade; svjetsko, evropsko i balkansko prvenstvo; mediteranske igre; prvenstvo BiH; Kup BiH),
* složenost sistema takmičenja,
* dužina trajanja sezone,
* tradicija,
* masovnost.
1. **tjelesne aktivnosti i sportske igre koje okupljaju veliki broj djece i omladine s ciljem pravilnog razvoja i unapređivanja zdravlja**
2. **Školski sport**

Sufinansiraju se programi/projekti koji se odnose na:

* organizaciju školskih sportskih takmičenja.
1. **Kandidovani programi/projekti iz ailneje 1) tačke c) ovog stava vrednuju se kroz sljedeće kriterije:**
* složenost sistema takmičenja,
* dužina trajanja takmičenja,
* rezultati ostvareni u proteklom periodu organizacijom istih ili sličnih takmičenja,
* tradicija organizovanja školskih sportskih takmičenja,
* stručni kadar za realizaciju programa/projekta.
1. **Omasovljenje sporta i afirmacija uloge sporta u društvu, posebno kod mladih**

Sufinansiraju se programi/projekti koji se odnose na:

* tjelesne aktivnosti i sportske igre koje okupljaju veliki broj djece i omladine.
1. **Kandidovani programi/projekti iz ailneje 3) tačke c) ovog stava vrednuju se kroz sljedeće kriterije:**
* uspostavljenost osnovnog segmenta po kategorijama (škola sporta-pioniri-kadeti-juniori),
* uspostavljenost sistema trenažnog procesa,
* broj učesnika u realizaciji programa/projekta.

1. **sportski odgoj i obrazovanje**
2. **Sufinansiraju se programi/projekti koji se odnose na:**
* sportsku edukacija mladih, školske i studentske omladine,
* edukaciju stručnih lica.
1. **Kandidovani programi/projekti iz ailneje 1) tačke d) ovog stava vrednuju se kroz sljedeće kriterije:**
* rezultati ostvareni u proteklom periodu realizacijom istih ili sličnih programa/projekata,
* stručni kadar za realizaciju programa/projekta,
* broj sati predviđen za edukaciju,
* broj učesnika u edukaciji.
1. **zdravstvena zaštita sportista**
2. **Sufinansiraju se programi/projekti koji se odnose na:**
* obezbjeđenje i unapređivanje sistema zdravstvene zaštite vrhunskih, kvalitetnih i perspektivnih sportista.
1. **Kandidovani programi/projekti iz tačke ailneje 1) tačke e) ovog stava vrednuju se kroz sljedeće kriterije:**
* broj pregleda/usluga u okviru kontinuiranog provođenja sistema zdravstvene zaštite u prethodnom periodu,
* broj sportista obuhvaćen sistemom zdravstvene zaštite,
* broj obavljenih sistematskih pregleda u prethodnom periodu.
1. **organizacija sportskih manifestacija**
2. **Sufinansiraju se programi/projekti koji se odnose na:**
* organizacija manifestacija sa dugom tradicijom i masovnog karaktera,
* organizacija sportskih manifestacija od kantonalnog značaja.
1. **Kandidovani programi/projekti iz ailneje 1) tačke f) ovog stava vrednuju se kroz sljedeće kriterije:**
* tradicija organizovanja sportskih manifestacija,
* afirmacija sporta u Tuzlanskom kantonu,
* afirmacija sportskih rezultata koje su ostvarili sportisti sa područja Tuzlanskog kantona.
1. **pružanje usluga korištenja objekata na ime trenažnog procesa u oblasti sporta**
2. **Sufinansiraju se programi/projekti javnih ustanova i javnih preduzeća koji se odnose na:**
* pružanje usluga korištenja objekata na ime trenažnog procesa sportskim pravnim licima u kolektivnim sportovima, koji se takmiče u prva dva najviša ranga takmičenja na nivou BiH.
1. **Kandidovani programi/projekti iz ailneje 1) tačke g) ovog stava vrednuju se kroz sljedeće kriterije:**
* rang takmičenja u kojem se takmiči sportsko pravno lice kojem se sufinansiraju troškovi trenažnog procesa,
* rezultati koje je sportsko pravno lice ostvarilo u protekloj takmičarskoj sezoni,
* složenost sistema takmičenja u kojem se takmiči sportsko pravno lice kojem se sufinansiraju troškovi trenažnog procesa.
1. Pod kolektivnim sportovima, smatraju se: fudbal/nogomet, mali nogomet košarka, rukomet i odbojka.
2. Pod proteklom takmičarskom sezonom smatra se sezona 2017/18.

**VI**

 **Programi/projekti koji se ne sufinansiraju**

Pravo na dodjelu Sredstava ne mogu ostvariti sportske organizacije koje su kandidovale programe/projekte čije sufinansiranje nije predviđeno tačkom V. Javnog poziva, odnosno koji su kandidovali programe/projekte koji su usmjereni:

1. na promociju programa političkih partija,
2. za ostvarivanje vjerskih ciljeva,
3. na realizaciju programa/projekata budžetskih korisnika,
4. na finansiranje plaća i drugih izdataka zaposlenika u pravnom licu,
5. na realizaciju programa/projekta drugih sportskih organizacija,
6. isključivo na investiciona ulaganja, izgradnju i adaptaciju objekata, kupovinu opreme ili slično.

**VII**

**Opće odredbe**

**Objava Javnog poziva**

Javni poziv se objavljuje u dnevnim novinama „Oslobođenje", na zvaničnoj web stranici Vlade Tuzlanskog kantona: www.vladatk.gov.ba. zatim web stranici Ministarstva: www.mksmtk.gov.ba

**Način podnošenja prijave**

 a) Podnosioci prijava na Javni poziv obavezno popunjavaju i dostavljaju:

- Aplikacijski obrazac za dodjelu sredstava sa potrošačke jedinice 32010002 - „Tjelesna kultura i sport“,

 - obrazac Izjave o tačnosti svih podataka dostavljenih po prijavi na Javni poziv,

 - obrazac prijedloga projekta/programa.

b) Svi obrasci moraju biti potpisani od strane ovlaštenog lica i ovjereni pečatom pravnog lica,a mogu se preuzeti na web stranici Vlade Tuzlanskog kantona: **www.vladatk.gov.ba.** zatim web stranici Ministarstva: **www.mksmtk.gov.ba**

**Potrebna dokumentacija**

Pored navedenih obrazaca, potrebno je dostaviti sljedeću dokumentaciju:

1. Izvod iz registra koje vodi Ministarstvo pravosuđa i uprave Tuzlanskog kantona za sportska udruženja, odnosno izvod iz nadležneg suda ukoliko je podnosliac prijave Javna ustanova ili javno preduzeće, ne starije od 3 mjeseca (orginal ili ovjerena fotokopija),
2. Uvjerenje o poreskoj registraciji – identifikacioni broj (original ili ovjerena fotokopija),
3. Bilans stanja i bilans uspjeha za prethodnu godinu sa vidljivim pečatom Finansijsko informatičke Agencije. Za podnosioca prijave koji je registrovan u prethodnoj godini potvrda da nije bilo promjena na računu sa pečatom Finansijsko informatičke Agencije (ovjerena fotkopija),
4. ugovor sa poslovnom bankom o otvorenom transakcijskom računu (fotokopija),
5. potvrda poslovne banke, ne starija od tri mjeseca od dana objave javnog poziva, da račun nije blokiran iz koje se vidi broj transakcijskog računa (orginal ili ovjerena fotkopija),
6. spesimen potpisa lica odgovornih za finansije (original ili ovjerena fotokopija),
7. uvjerenje/potvrdu o urednom izmirenju direktnih poreza, doprinosa za PIO i doprinosa za zdravstveno osiguranje izdato od Poreske uprave Federacije BiH, ne starije od tri mjeseca od dana podnošenja prijave (original ili ovjerena fotokopija).

*Sportske organizacije koje imaju zaključen Sporazum o odgođenom plaćanju sa nadležnom poreskom upravom, dužne su prilikom kandidovanja programa/projekta dostaviti ovjerenu fotokopiju zaključenog Sporazuma o odgođenom plaćanju, te odgovarajuće dokaze o izvršavanju Sporazuma na način kako je to istim utvrđeno* (original ili ovjerena fotokopija),

1. uvjerenje/potvrdu o urednom izmirenju indirektnih poreza, izdato od Uprave za indirektno oporezivanje, ne starije od 3 mjeseca od dana podnošenja prijave (ukoliko je u sistemu PDV-a). Ukoliko nije u sistemu PDV-a o tome dostavlja izjavu (original ili ovjerena fotokopija),
2. fotokopije ugovora zaključenih imeđu javnih preduzeća, odnosno javnih ustanova i sportskih pravnih lica u kolektivnim sportovima, koji se takmiče u prva dva najviša ranga takmičenja na nivou BiH, a koji se odnose na pružanje usluga korištenja objekata na ime trenažnog procesa (dostavljaju samo javna preduzeća i javne ustanove koji apliciraju sa programom/projektom iz alineje 1) tačke g) stava (1) tačke V Javnog poziva.

**Dostavljanje prijava**

Prijave na Javni poziv na propisanim obrascima sa kompletnom dokumentacijom, u zatvorenoj koverti, sa obaveznom naznakom: „**Javni poziv za sufinansiranje programa/projekata sportskih organizacija u oblasti tjelesne kulture i sporta za 2019. godinu** – NE OTVARAJ“, dostaviti lično na pisarnicu Ureda za zajedničke poslove kantonalnih organa **ili** preporučeno poštom na adresu:

**Tuzlanski kanton**

**Ministarstvo za kulturu, sport i mlade**

**Rudarska broj: 57, 75000 Tuzla**

**Rok za dostavljanje prijava**

Javni poziv ostaje otvoren 20 (dvadeset) dana od dana objavljivanja u dnevnom listu „Oslobođenje“.

Prijave koje nisu dostavljenje na priopisanim obrascima, neblagovremene i nepotpune prijave bit će odbačene i neće se uzeti dalje u razmatranje.

  **Informacije podnosiocima prijava**

* Prispjela dokumentacija neće se vraćati.
* Podnosioc prijave je odgovoran za tačnost podataka u prijavi na propisanom obrascu. Ukoliko podnosioc prijave pogrešno popuni prijavu, smatrat će se formalno-pravno neispravnom.
* U slučaju nedostatka sredstava u Budžetu Tuzlanskog kantona obustavlja se realizacija dodjele sredstava u potpunosti ili djelimično, srazmjerno nedostajućim sredstvima.
* Sve dodatne informacije vezane za Javni poziv mogu se dobiti svakim radnim danom na brojeve telefona: 035/369-352, 035/369-409, 035/369-410.
* O rezultatima javnog poziva podnosioci prijava će biti obaviješteni putem web stranice Vlade Tuzlanskog kantona [www.vladatk.gov.ba](http://www.vladatk.gov.ba). i web stranice Ministarstva: www.mksmtk.gov.ba

MINISTARSTVO ZA KULTURU, SPORT I MLADE TK